b'\n_START_ARTICLE_\nAndr\xc3\xa9 Citro\xc3\xabn\n_START_SECTION_\nBiografija\n_START_PARAGRAPH_\nA. Sitroenas gim\xc4\x97 1878\xc2\xa0m. vasario 5 d. Pary\xc5\xbeiuje. 1906\xc2\xa0m. jis tapo \xe2\x80\x9eAutomobiles Mors\xe2\x80\x9c vykdan\xc4\x8diuoju direktoriumi ir per de\xc5\xa1imt met\xc5\xb3 padvigubino kompanijos gamyb\xc4\x85. Po karo, \xe2\x80\x9eCitro\xc3\xabn\xe2\x80\x9c i\xc5\xa1kilo kaip pirmoji konvejerinio tipo gamykla Europoje. 1929\xc2\xa0m. tapo antruoju pagal dyd\xc4\xaf automobili\xc5\xb3 gamintoju pasaulyje._NEWLINE_A. Sitroeno inovacijos buvo revoliucin\xc4\x97s ir keit\xc4\x97 visuomen\xc4\x97s gyvenimo b\xc5\xabd\xc4\x85: jo gamykloje buvo sukurti pirmieji lengvieji komerciniai ir daugiatiksliai automobiliai, nuosava taksi ir autobus\xc5\xb3 kompanija, netgi nuosava automobili\xc5\xb3 draudimo firma. Keturi\xc5\xb3 vaik\xc5\xb3 t\xc4\x97vas A. Sitroenas taip pat \xc4\xafsteig\xc4\x97 nuosav\xc4\x85 \xc5\xbeaislini\xc5\xb3 automobili\xc5\xb3 gamybos fabrik\xc4\x85._NEWLINE_Siekdamas tobulinti savo \xc4\xafmon\xc4\x97s produktyvum\xc4\x85 ir kokyb\xc4\x97s standartus, A. Sitroenas suk\xc5\xabr\xc4\x97 dabartini\xc5\xb3 \xe2\x80\x9ekokyb\xc4\x97s rateli\xc5\xb3\xe2\x80\x9c prototipus. Nor\xc4\x97damas pirmauti rinkoje, jis \xc4\xafved\xc4\x97 dar vien\xc4\x85 princip\xc4\x85: \xe2\x80\x9eNeu\xc5\xbetenka gaminti geriau u\xc5\xbe konkurentus, b\xc5\xabtina i\xc5\xa1rasti naujus dalykus\xe2\x80\x9c. A. Sitroeno inovacij\xc5\xb3 politika leido sukurti pirm\xc4\x85j\xc4\xaf pasaulyje metalo korpus\xc4\x85, kintamo galingumo variklius ir pirmuosius automobilius su priekiniais varomaisiais ratais._NEWLINE_I\xc5\xa1rad\xc4\x97jas mir\xc4\x97 1935\xc2\xa0m. liepos 3 d. nuo skrand\xc5\xbeio v\xc4\x97\xc5\xbeio. Palaidotas Pary\xc5\xbeiaus Monparnaso kapin\xc4\x97se.'